《金缕曲 芝姊周期有感》
清代·曹景芝

一别经年矣。问黄泉、芳魂缥缈，与谁相倚。剪纸招来招未得，空对冷清清地。

更觉得、埋愁无计。悔不当初休识面，到而今、少了伤心事。

挥洒尽，两行泪。

今宵我已拚憔悴。况又是、敲窗风雨，助人闷意。怎及软红尘里客，终日醉生梦死。

浑莫解、相思滋味。若解相思多薄命，道君生、也受情痴累。

知己感，一而已。

作者简介：曹景芝，字宜仙，吴县人，同邑陆元第室。毓秀、毓英胞姊，均工词。毓秀有《桐花馆词》，毓英有《锄梅馆词》，汇刻为《花萼联咏集》。